Broj: 711-I-1728-M-235/22-07-24

Zagreb, 01. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Tončice Božić, Tatijane Vučetić i Aleksandre Jozić-Ileković kao članova Povjerenstva, na temelju članka 23. stavka 6. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Leona Žulja, ravnatelja Uprave u Ministarstvu prostornog uređenja, graditeljstva i državne imovine i pomoćnika ministra u Ministarstvu prostornog uređenja, graditeljstva i državne imovine do 11. veljače 2021.g., za davanjem mišljenja Povjerenstva,** na 178. sjednici održanoj dana 01. srpnja 2022.g. daje

**SUGLASNOST**

**Obveznik Leon Žulj može unutar razdoblja od 18 mjeseci od prestanka obnašanja dužnosti pomoćnika ministra u Ministarstvu prostornog uređenja, graditeljstva i državne imovine prihvatiti imenovane za člana nadzornog odbora trgovačkog društva Narodne novine d.d., jer se prihvaćanjem imenovanja ne bi našao u sukobu interesa.**

 Obrazloženje

Zahtjev za mišljenjem podnio je obveznik Leon Žulj, ravnatelj Uprave u Ministarstvu prostornog uređenja, graditeljstva i državne imovine i pomoćnik ministra u Ministarstvu prostornog uređenja, graditeljstva i državne imovine do 11. veljače 2021. U Povjerenstvu zahtjev je zaprimljen 27. travnja 2022. pod poslovnim brojem 711-I-570-M-235/22-02-11, povodom kojeg se vodi predmet broj M-235/22. Nakon podnesenog zahtjeva za mišljenjem, obveznik je zatražio da mu Povjerenstvo izda suglasnost za imenovanje za člana Nadzornog odbora u trgovačkom društvu Narodne novine d.d. te je navedeni zahtjev u Povjerenstvu zaprimljen 29. lipnja 2022. pod poslovnim brojem 711-U-6409-M-235/22-06-1.

Uvidom u registar obveznika kojeg ustrojava i vodi Povjerenstvo, utvrđeno je da je Leon Žulj bio pomoćnik ministra u Ministarstvu državne imovine od 29. ožujka 2018.g. do 23. srpnja 2020. g. te pomoćnik ministra u Ministarstvu prostornog uređenja, graditeljstva i državne imovine od 23. srpnja 2020. do 11. veljače 2021.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., u daljnjem tekstu: ZSSI/11) propisivao je da su pomoćnici ministara dužnosnici u smislu navedenog Zakona. Nadalje, Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka. Isto tako, člankom 3. stavkom 2. ZSSI/11-a bilo je propisano da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Iz navedenog proizlazi da je obveznik Leon Žulj bio obveznikom ZSSI/11 do trenutka kada je prestao obnašati dužnost pomoćnika ministra, odnosno do 11. veljače 2021.

 Slijedom navedenog, uzimajući u obzir da je Leon Žulj kao pomoćnik ministra bio obveznik prema ZSSI/11-a, istoga je obvezivao članak 20. navedenog Zakona nakon prestanka mandata. Međutim, kako je u razdoblju od godinu dana nakon prestanka obnašanja navedene dužnosti pomoćnika ministra, u kojem su ga obvezivale pojedine zabrane i ograničenja propisane člankom 20. ZSSI/11-a, stupio na snagu novi ZSSI, čime su prestale važiti odredbe ZSSI/11, na njega se u ovoj situaciji primjenjuje odredba članka 23. stavak 1. ZSSI-a koja obvezuje tijekom 18 mjeseci od prestanka obnašanja dužnosti.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako je do 11. veljače 2021. bio na dužnosti pomoćnika ministra u Ministarstvu prostornog uređenja, graditeljstva i državne imovine, a sada obnaša dužnost ravnatelja Uprave za trgovačka društva u Ministarstvu prostornog uređenja, graditeljstva i državne imovine, na koju je imenovan od strane Vlade RH putem javnog natječaja dana 11. veljače 2021., slijedom čega postavlja upit postoje li zapreke prema ZZSSI-u da ga se imenuje za člana nadzornog odbora u društvo koje je u 100% vlasništvu Republike Hrvatske.

Povodom navedenog zahtjeva, a radi utvrđivanja postojanja poslovnih odnosa između tadašnjeg Ministarstva državne imovine, kasnije Ministarstva prostornog uređenja, graditeljstva i državne imovine i trgovačkog društva Narodne novine d.d., Povjerenstvo je dopisom broj 771-I-634-M-235/22-04-19 od 02. svibnja 2022. zatražilo od gore navedenog Ministarstva podatke je li u razdoblju od 29. ožujka 2018. do 11. veljače 2021. postojao poslovni odnos između Ministarstva državne imovine i trgovačkog društva Narodne novine d.d., te ako jest što je bio predmet tih poslovnih odnosa, koliko je iznosila njihova vrijednost u svakoj godini i je li obveznik Leon Žulj, pomoćnik ministra Ministarstva prostornog uređenja, graditeljstva i državne imovine do 11. veljače 2021. g. odlučivao u postupku koji je prethodio nastanku navedenih poslovnih odnosa. Isto tako, Povjerenstvo je zatražilo i podatak je li u navedenom razdoblju isto Ministarstvo provodilo nadzorne funkcije nad trgovačkim društvom Narodne novine d.d. te je li u provođenju nadzora sudjelovao obveznik Leon Žulj i u kojoj funkciji je eventualno sudjelovao.

Ministarstvo prostornog uređenja, graditeljstva i državne imovine odgovorilo je na traženje Povjerenstva dopisom od 10. svibnja 2022.g. KLASA:052-01/22-01/16, URBROJ: 531-03-01-01-12-22-2, navodeći da je u razdoblju 29. ožujka 2018. do 11. veljače 2021. tadašnje Ministarstvo državne imovine imalo poslovne odnose s trgovačkim društvom Narodne novine d.d. te da je predmet tih poslovnih odnosa bila nabava uredskog materijala, pri čemu su uz dopis kao prilog dostavljene i fakture kojima se potvrđuje navedeni poslovni odnos. Zaključno, u dopisu je navedeno da obveznik Leon Žulj nije sudjelovao u postupcima koji su prethodili nastanku navedenih poslovnih odnosa.

Člankom 23. stavkom 1. ZSSI propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 6. istoga članka ZSSI-a propisano je da će Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 5. stavkom 7. ZSSI-a propisano je da se upravljačke funkcije odnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Obveznik Leon Žulj obnašao je dužnost pomoćnika ministra u Ministarstvu prostornog uređenja, graditeljstva i državne imovine do 11. veljače 2021., dok ga povodom obnašanja dužnosti ravnatelja Uprave u Ministarstvu prostornog uređenja, graditeljstva i državne imovine ne obvezuju ograničenja propisana odredbama ZSSI/21-a, već obveza podnošenja imovinske kartice. Obveznik unutar razdoblja od 18 mjeseci od dana prestanka obnašanja navedene dužnosti pomoćnika ministra namjerava obavljati funkciju člana Nadzornog odbora u društvu Narodne novine d.d.

Obvezniku je, sukladno članku 23. stavak 1. ZSSI, u navedenom razdoblju zabranjeno prihvatiti imenovanje na upravljačku funkciju u pravnoj osobi s kojom je Ministarstvo prostornog uređenja, graditeljstva i državne imovine u kojem je obnašao dužnost pomoćnika ministra bilo u poslovnom odnosu ili su nad njom obavljane nadzorne funkcije.

Navedena zabrana je propisana jer bi se imenovanje nakon prestanka mandata na upravljačku funkciju u pravnoj osobi moglo naknadno dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu, a samo imenovanje bi moglo upućivati da se njegovim prihvaćanjem obveznik našao u sukobu interesa.

Stoga u ovom slučaju obveznik Leon Žulj načelno ne bi smio prihvatiti imenovanje za člana Nadzornog odbora trgovačkog društva Narodne novine d.d., jer je u razdoblju kada je obnašao dužnost pomoćnika ministra postojao poslovni odnos ministarstva i istog trgovačkog društva, te ga obvezuje načelna zabrana prihvaćanja imenovanja na tu upravljačku funkciju propisana člankom 23. stavkom 1. ZSSI-a. Međutim, imajući u vidu da iz očitovanja Ministarstva prostornog uređenja, graditeljstva i državne imovine proizlazi kako Leon Žulj nije sudjelovao u postupcima koji su prethodili nastanku poslovnog odnosa između Ministarstva prostornog uređenja, graditeljstva i državne imovine i Narodnih novina d.d., sukladno članku 23. stavku 6. ZSSI-a, dana je suglasnost Leonu Žulju za prihvaćanje imenovanja za člana Nadzornog odbora u trgovačkom društvu Narodne novine d.d., u razdoblju od 18 mjeseci od prestanka mandata pomoćnika ministra u Ministarstvu prostornog uređenja, graditeljstva i državne imovine, jer iz okolnosti konkretnog slučaja proizlazi da se navedenim imenovanjem ne bi našao u sukobu interesa.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Leon Žulj, elektroničkom dostavom
2. Objava na internetskoj stranici Povjerenstva
3. Pismohrana